Folketing
2000-05-23

Da Venstres ordfører, fru Helga Moos, ikke kan være til stede, skal jeg blot fremføre Venstres holdning. Enhedslistens forslag går jo ud på økonomisk at sidestille skolefritidsordningerne med de pædagogiske dagtilbud. Det er så tanken, at betaling til begge ordninger skal foregå efter de regler, der er lagt fast i lov om social service, hvor socialministeren bemyndiges til at fastsætte nærmere regler om betaling, og ministeren kan så bestemme, at der skal ske nedsættelse eller at der skal ske bortfald af betalingen under hensyn til forældrenes økonomiske forhold og børnenes særlig behov for ophold i dagtilbud. Når det gælder skolefritidsordninger, er det efter gældende lov kommunalbestyrelsen, der fastsætter betalingen. Enhver kommunalbestyrelse må således gerne vælge at følge de betalingsregler, der gælder for pædagogiske dagtilbud, hvis det er dét, kommunalbestyrelsen beslutter. I Venstre har vi samme svaghed, som jeg kan forstå at Socialdemokratiet har: at vi ved enhver given lejlighed hylder det kommunale selvstyre, og så er vi i den situation, at vi også har tillid til det.